Bushiri-medebeskuldigde sê hy het nie van geld geweet | Netwerk24
Bushiri-medebeskuldigde sê hy het nie van geld geweet
Deur Lwandile Bhengu, News24 03 Desember 2020 22:10
Die self-verklaarde profeet Shepherd Bushiri en sy vrou, Mary.Foto: Gallo Images
Willah Mudolo, een van die selfverklaarde profeet Shepherd Bushiri se medebeskuldigdes, sê die geld wat Bushiri na bewering na een van sy ondernemings se rekeninge oorbetaal het, het sonder sy medewete gebeur en is terugbetaal.
Mudolo en sy vrou, Zethu, 'n medebeskuldigde, het Donderdag naby aan mekaar in die beskuldigdebank van die landdroshof in Pretoria gesit terwyl hy notas met sy regspan uitgeruil het tydens hul tweede verskyning om vir borgtog aansoek te doen.
Die Mudolo's, Landiwe Ntlokwana en Bushiri en sy vrou, Mary, word daarvan beskuldig dat hulle betrokke was by bedrog, diefstal en geldwassery van R102 miljoen.
Die Bushiri's is tans in Malawi nadat hulle vroeër vandeesmaand hul borgtogvoorwaardes verbreek en uit die land gevlug het. Mudolo het gesê die afwesigheid van die Bushiri-egpaar sal die verhoor net verder vertraag en sy tyd in die tronk verleng.
Brendan Adams, 'n amptenaar van die departement van binnelandse sake, het Donderdag aan die hof gesê hy moes Mudolo se besoekerstatus in Augustus, twee maande voordat hy in hegtenis geneem is, verifieer.
Adams het vroeër gesê Mudolo het die plaaslike immigrasiewette oortree toe hy glo as 'n besoeker in die land sake gedoen het. Dit het hom na bewering 'n onwettige immigrant gemaak. Mudolo se prokureur, JP Marais, het na 'n brief van 'n amptenaar van binnelandse sake verwys en aangevoer dat dit daaruit blyk dat hy 'n onderneming in die land mag bestuur. Die saak is tot Dinsdag uitgestel.